Ալյոնա Կոստորնայա

Ալյոնա Սերգեևնա Կոստորնայա (, ), ռուս գեղասահորդ, որը ներկայանում է մենասահքով, Գրան պրիի եզրափակչի հաղթող (2019), պատանիների աշխարհի առաջնության արծաթե մեդալակիր (2018), պատանեկան Գրան պրիի եզրափակչի հաղթող (2018) և արծաթե մեդալակիր (2017), Ռուսաստանի առաջնության կրկնակի բրոնզե մեդալակիր (2018, 2019), Ռուսաստանի գավաթի եզրափակչի հաղթող (2018)։ Ռուսաստանի սպորտի վարպետ։

2019 թվականի դեկտեմբերի 7-ի դրությամբ նա Դահուկորդների միջազգային միության վարկանիշում զբաղեցնում է 16-րդ տեղը։

2019 թվականին Կոստորնայան CS Finlandia Trophy մեծահասակների մակարդակով իր առաջին միջազգային մեկնարկի ժամանակ ազատ ծրագրում կատարել է երկու եռյակ աքսել՝ դառնալով տասներորդ կինը, որն այս տարրը հաջողությամբ կատարել է միջազգային մրցումներում։ Գեղասահքի պատմության մեջ առաջին մենակատարն է, որը կարճ ծրագրում արժանացել է 85 միավորի, իսկ ընդհանուր հաշվով՝ 247 միավորի։ Կարճ ծրագրում և միավորների գումարով համաշխարհային այժմյան ռեկորդակիրն է։

Մարզական կարիերա

Սկիզբ 
Ալյոնա Կոստորնայան սկսել է գեղասահքով զբաղվել 4 տարեկանից։

Ավելի վաղ սովորել և մարզվել է Մոսկվայի ՕՌՄՄՊՄԴ-ում։

2011/2012 մրցաշրջանից ի վեր գեղասահքով զբաղվել է «Սամբո-70» սպորտի և կրթության կենտրոնում. մինչև 2017 թվականը՝ «Конёк Чайковской» մասնաճյուղում, ավելի ուշ՝ «Բյուրեղապակյա» մասնաճյուղում։ Մարզիչը Էթերի Թութբերիձեն է։

2016-2017 մրցաշրջան 
Առաջնաելույթը տեղի է ունեցել Ռուսաստանի պատանեկան առաջնությունում, որտեղ զբաղեցրել է 16-րդ տեղը։

2017-2018 մրցաշրջան 
2017 թվականի աշնանը Լեհաստանում և Իտալիայում շատ հաջող առաջնաելույթ է ունեցել Գրան պրիի պատանեկան փուլերում, որտեղ զբաղեցրել է, համապատասխանաբար, առաջին և երկրորդ տեղերը, ինչը նրան հնարավորություն է տվել անցնել Գրան պրիի պատանեկան եզրափակիչ։ 2017 թվականի դեկտեմբերին Նագոյայում կայացած եզրափակչի համառ պայքարում Կոստորնայան առաջին տեղը զիջել է Ալեքսանդրա Տրուսովային, որը նույնպես Էթերի Թութբերիձեի սանն էր։ Միևնույն ժամանակ, Ալյոնային հաջողվել է բարելավել իր նախորդ բոլոր նվաճումները։

Մեկուկես շաբաթ անց Կոստորնայան առաջին անգամ ելույթ է ունեցել 2018 թվականի Ռուսաստանի մեծահասակների առաջնությունում, որտեղ կարճ և ազատ ծրագրերի հանրագումարով հավաքել է 216,57 միավոր և արժանացել բրոնզե մեդալի։

Հունվարի վերջին Ռուսաստանի պատանեկան առաջնությունում զբաղեցրել է երկրորդ տեղը։

2018 թվականի փետրվարի վերջին հաղթել է Ռուսաստանի գավաթի եզրափակչում։

Մարտի սկզբին Սոֆիայում կայացած Աշխարհի պատանեկան առաջնությունում նվաճել է արծաթե մեդալ՝ կրկին զիջելով միայն Տրուսովային։ Ալյոնային հաջողվել է բարելավել ընդհանուր և ազատ ծրագրերում ունեցած իր նախորդ ձեռքբերումները։

2018-2019 մրցաշրջան 
Նոր մրցաշրջանում Կոստորնայան հաղթել է Չեխիայում և Ավստրիայում կայացած Գրան պրիի պատանեկան երկու փուլերում և անցել եզրափակիչ։ Դեկտեմբերի 6-ին հաղթել է Վանկուվերում կայացած եզրափակչի կարճ ծրագրում՝ Ալեքսանդրա Տրուսովային առաջ անցնելով 1,89 միավորով, իսկ երկու օր անց հաղթել է նաև ազատ ծրագրում՝ 217,98 միավորով դառնալով եզրափակչի հաղթող։

Ռուսաստանի առաջնությունում կարճ ծրագրից հետո 74,40 միավորով զբաղեցրել է երրորդ տեղը, իսկ ազատ ծրագրում կատարել է մաքուր գլանում՝ դրա համար ստանալով 152,14 միավոր։ Արդյունքում Ալյոնա Կոստորնայան երկու տարի անընդմեջ առաջնությունում նվաճել է բրոնզե մեդալ՝ երրորդ տեղն զբաղեցնելով ինչպես ընդհանուր միավորներով, այնպես էլ ազատ ծրագրում։

Ինչպես և նախորդ մրցաշրջանում, Ալյոնան Ռուսաստանի պատանեկան առաջնությունում նորից զբաղեցրել է երկրորդ տեղը։

2019 թվականին գեղասահքի աշխարհի պատանեկան առաջնությունն Ալյոնան բժշկական պատճառներով բաց է թողել։

2019-2020 մրցաշրջան 
Սկսած 2019-2020 մրցաշրջանից՝ Կոստորնայան կենտրոնացել է միայն մեծահասակների խմբի ելույթների վրա։

Ալյոնան մրցաշրջանի մրցույթներն սկսել է Finlandia Trophy չելլենջերի ելույթով, որտեղ զբաղեցրել է առաջին տեղը։

2019 թվականի նոյեմբերի 2-ին Ալյոնա Կոստորնայան Գրենոբլում (Ֆրանսիա) կայացած Գրան պրիի մեծահասակների շարքում իր առաջնաելույթով ստացել է 236,00 միավոր և զբաղեցրել առաջին տեղը՝ առաջ անցնելով Ալինա Զագիտովայից (216,06 միավոր) և ամերիկացի Մերայա Բելլից (212,89 միավոր)։ Ավելին, ազատ ծրագրում Կոստորնայան սահմանել է անձնական ռեկորդ՝ 159,45 միավոր։ Այս փուլի պարգևատրման արարողության ժամանակ ծիծաղելի իրավիճակ է ստեղծվել. Գրենոբլի մետրոպոլիայի ղեկավար Քրիստոֆ Ֆերարին ոսկե մեդալը հանձնել է ամերիկացի Մերայա Բելլին, որն զբաղեցրել է երրորդ տեղը։ Հասկանալով կատարված սխալը՝ Բելլն արագ կողմնորոշվել է. պարանոցից արագ հանել է ոսկե մեդալն ու իր ձեռքով հանձնել Ալյոնային։

2019 թվականի նոյեմբերի վերջին Սապոպրոյում (Ճապոնիա) կայացած Գրան պրիի շարքերի երկրորդ փուլում՝ NHK Trophy, Ալյոնան 240,00 միավորով զբաղեցրել է առաջին տեղը՝ առաջ անցնելով ճապոնացի Ռիկա Կիհիրայից (231,84 միավոր) և Ալինա Զագիտովայից (217,99 միավոր)։ Ընդ որում Կոստորնայան կարճ ծրագրում սահմանել է համաշխարհային ռեկորդ՝ 85,04 միավոր։

Երկու փուլերում ունեցած հաղթանակի շնորհիվ Ալյոնան անցել է շարքի եզրափակիչ։

Շարքի եզրափակչի կարճ ծրագրում Կոստորնայան 85,45 միավոր արդյունքով գերազանցել է իր համաշխարհային ռեկորդը։ Ազատ ծրագրում հավաքել է 162,14 միավոր՝ ընդհանուր միավորով գերազանցելով հանրագումարային ծրագրի համաշխարհային ռեկորդը (247,59)։ Զբաղեցրել է առաջին տեղը։

Ծրագրեր

Մարզական ձեռքբերումներ

Մանրամասն արդյունքներ 
ԳՄՄ առաջնություններում փոքր մեդալներով պարգևատրում են կարճ և ազատ ծրագրերի համար։ ԳՄՄ համակարգում համաշխարհային ընթացիկ ռեկորդները նշված են թավ և շեղագիր, նախորդները՝ թավ։

Ծանոթագրություններ 

Ռուսաստանի սպորտի վարպետներ
Ռուս գեղասահորդներ